Ved du noget? Send dit tip i en mail til 1224@eb.dk eller i en sms/mms til 1224 (alm. takst)

I det som politiet selv betegner som den hidtil største aktion mod den organiserede hashhandel på Christiania, har mere end 150 adresser på Sjælland haft besøg af ordensmagten.

Københavns Politi meddeler på Twitter, at cirka 80 personer er anholdt. Og at en stor mængde hash (150 kilo) og kontanter er beslaglagt.

- Vi har på baggrund af et længerevarende efterforskningsarbejde rettet mod sælgerne og leverandørerne af hash til Pusherstreet i dag iværksat et meget stort antal anholdelser og ransagninger, siger ledende politiinspektør Jørgen Skov, leder af Efterforskningsenheden, Københavns Politi, i en pressemeddelelse.

Ekstra Bladets reporter på Christiania fortæller, at en stor mængde kampklædte politistyrker sidder tungt på området. Og en helikopter hænger lavt over fristaden.

Se mere video på localeyes.dk

Slæber sække væk

Det er tydeligt, at hovedparten af aktionen formentlig er overstået, men politiet slæber stadig afsted med beslaglagte sager, lyder det.

- Lige nu kommer syv bestjente med syv tungtlastede brune papirskraldesække forbi mig, forklarer Ekstra Bladets reporter over telefonen.

Et stort område i midten af Pusherstreet er afspærret. Alene her befinder sig cirka 40 betjente.

- Herfra, hvor jeg står, kan jeg se, at en betjent, der sidder bag en større afspæring, er i gang med at gennemgå en mappe med papirer, forklarer vores reporter.

Politiet går under dagens aktion efter alle spor, som kan fælde pusherne.

- Vi ransager især efter narkotika, regnskaber, penge og andre værdier, fortæller Jørgen Skov.

Hashhandlen i Pusherstreet er - naturligvis - fuldstændig indstillet. Og politiet gennemsøger alle afkroge i hold af fem betjente.

Lang efterforskning forud for i dag

Det er længere tids efterforskning, der har ført til, at politiet i dag går i aktion. Poltifolk fra hele Sjælland deltager i dagens indsats.

Det er kun få dage siden, at politiet gennemførte en større aktion mod hashhandlen i Jægersborggade på Nørrebro. Her blev et større antal personer efterfølgende varetægtsfængslet.

Om poltiets indsats mod den organiserede hashhandel, forklarer Jørgen Skov i pressemeddelelsen.

- Vi har i de seneste uger gennemført koordinerede anholdelses- og ransagningsaktioner mod den åbenlyse hashhandel i hele Københavnsområdet og de rocker- og bandegrupperinger, som står bag. Først i Folkets Park, så i Jægersborggade, og nu er tiden så kommet til de organiserede kriminelle i Pusherstreet. Vi mener det, når vi siger, at det skal være uattraktivt for de kriminelle at handle med hash og sprede utryghed, og vi mener det, når vi siger, at vi har indledt en langsigtet indsats rettet mod både købere, sælgere og leverandører. Dagens aktion er den hidtil største aktion, og den vil blive fulgt op af en fortsat indsats med nye store og små aktioner rettet mod nøglepersoner og medløbere i det rocker- og bandemiljø, som står bag den organiserede hashandel, siger Jørgen Skov.

Politiet kan ikke give flere oplysninger på nuværende tidspunkt.

Ekstra Bladet følger sagen resten af dagen. Klokken 15 har Københavns Politi indkaldt til pressemøde.